วิศวะ มธ.ผุดแอปตรวจหัวกระสุนปืน
รศ.ดร.จาตุรงค์ ตันติบัณฑิต อาจารย์ภาควิชาวิศวกรรมไฟฟ้าและคอมพิวเตอร์ คณะวิศวกรรมศาสตร์ มหาวิทยาลัยธรรมศาสตร์ (TSE) เปิดเผยว่า คณะวิศวกรรมศาสตร์ มธ. โดยนักศึกษาปริญญาตรี ได้คิดค้นและพัฒนานวัตกรรม ตรวจสอบหัวกระสุนปืนด้วย AI เป็นแอปพลิเคชันแรกของโลกที่สามารถตรวจสอบหัวกระสุนปืนตรง สถานที่เกิดเหตุจริง พร้อมแสดงผลการวิเคราะห์ที่แม่นยำภายใน 62 วินาที ด้วยเทคโนโลยีปัญญาประดิษฐ์ หรือ AI เพื่อลดระยะเวลาในขั้นตอนการสืบสวน เนื่องจากกระบวนการตรวจสอบตามปกติจะใช้เวลานานถึง 30 วัน ผ่านการเก็บวัตถุพยาน เช่น ลูกกระสุนปืน ซึ่งต้องนำไปตรวจสอบตำหนิร่องเกลียว-สันเกลียวที่เกิดจากกลไกการทำงานของปืน ภายในห้องปฏิบัติการ ต้องใช้เครื่องมือและผู้เชี่ยวชาญโดยเฉพาะ เมื่อผลออกมาแล้ว จึงจะส่งต่อให้เจ้าหน้าที่วิเคราะห์เพื่อทำการสืบสวนและสรุปสำนวนคดีต่อไปรศ.ดร.จาตุรงค์กล่าวต่อว่า แอปพลิเคชันดังกล่าว เป็นการนำ AI เข้ามาช่วยประมวลผลและวิเคราะห์ข้อมูล ซึ่งขั้นตอนในการตรวจสอบคือนำลูกกระสุนที่ได้จากที่เกิดเหตุใส่ลงไปในเครื่องมือที่มีมอเตอร์ที่ถูกควบคุมด้วยระบบฮาร์ดแวร์ จากนั้นใช้สมาร์ทโฟนถ่ายภาพตำหนิ ร่องเกลียว-สันเกลียว ที่เกิดขึ้นบนลูกกระสุนปืน ผ่านแอปพลิเคชันจำแนกหัวกระสุนปืน โดยมอเตอร์ของเครื่องมือจะทำงานด้วยการหมุน 360 องศา เพื่อเก็บภาพแบบพาโนรามา ภายใน 62 วินาที จากนั้นระบบจะทำการวิเคราะห์และแสดงผลออกมาให้เห็นว่า ลูกกระสุนถูกยิงมาจากปืนยี่ห้อใด แอปพลิเคชันนี้ได้ทดสอบโดยเก็บตัวอย่างของลูกกระสุนทั้งหมด 898 ลูก จากปืนที่มีสถิติการก่อคดีสูงที่สุด 8 ยี่ห้อ ซึ่งให้ผลลัพธ์ที่แม่นยำและถูกต้องสูงถึง 91-98% ทั้งนี้ แอปพลิเคชันตรวจสอบหัวกระสุนปืนด้วย AI ดังกล่าวอยู่ในขั้นตอนของการนำไปทดลองใช้งานจริง โดยจะต้องใช้งานควบคู่ไปกับการวิเคราะห์ผลแบบเดิม เพื่อให้เกิดความถูกต้องสูงที่สุด ซึ่งจะช่วยให้เจ้าหน้าที่สืบสวนทราบยี่ห้อของปืนที่ใช้ในการก่อคดี และสามารถจำกัดขอบเขตในการสืบสวน ตลอดจนติดตามตัวคนร้ายได้รวดเร็วยิ่งขึ้น.
รศ.ดร.จาตุรงค์ ตันติบัณฑิต อาจารย์ภาควิชาวิศวกรรมไฟฟ้าและคอมพิวเตอร์ คณะวิศวกรรมศาสตร์ มหาวิทยาลัยธรรมศาสตร์ (TSE) เปิดเผยว่า คณะวิศวกรรมศาสตร์ มธ. โดยนักศึกษาปริญญาตรี ได้คิดค้นและพัฒนา
มหาวิทยาลัยธรรมศาสตร์,กระสุนปืน,หัวกระสุนปืน,ระบบAI,ข่าววันนี้,ตรวจหัวกระสุนปืน,ตรวจสอบหัวกระสุนปืนด้วย AI,การศึกษา